<classify> ASKARI wa Jeshi la Ulinzi la Wananchi la Tanzania JWTZ na Askari Polisi watano wamefikishwa katika Mahakama ya Hakimu Mkazi Kisutu, Dar es Salaam wakikabiliwa na mashitaka ya wizi wa mafuta ya ndege mali ya Kampuni ya Ndege Tanzania ATCL na kutakatisha fedha zaidi ya Sh milioni nne.Washitakiwa hao ni Koplo Shwahiba 38, Sajini Ally Chibwana 47 wa JWTZ, Konstebo Elidaima Paranjo 38, Konstebo Simon 28, Konstebo Dickson na Konstebo Hamza ambao walifikishwa mahakamani hapo jana wakikabiliwa na kesi ya uhujumu uchumi.Wakili wa Serikali, Faraji Nguka akisaidiana na Saada Mohammed alidai washitakiwa wote hao wakiwa ni watumishi wa umma walikiuka maadili ya kazi zao na kupanga genge la uhalifu na kuiba lita 2,180 za mafuta ya ndege Jet A-1Ik yenye thamani ya Sh 4,647,760.Alidai Julai 30, mwaka huu huko katika Uwanja wa Ndege wa Kimataifa wa Julius Nyerere uliopo Wilaya ya Ilala jijini Dar es Salaam, washitakiwa waliiba lita 2,180 za mafuta ya ndege Jet A-1Ik yenye thamani ya Sh 4,647,760 mali ya ATCL.Inadaiwa siku na mahali hapo washitakiwa wote waliiba mafuta hayo na kutakatisha kiasi hicho cha Sh milioni 4.6 huku wakijua kuwa fedha hizo ni zao la kosa tangulizi la wizi kinyume cha sheria.Washitakiwa hawakuruhusiwa kujibu kitu chochote mahakamani hapo kwa kuwa Mahakama ya Kisutu haina mamlaka ya kusikiliza kesi za uhujumu uchumi hadi Mahakama Kuu au pale Mkurugenzi wa Mashitaka nchini DPP atakapotoa kibali cha mahakama hiyo kusikiliza.  <topic>: KITAIFA 